The Twits ta' Roald Dahl se tittella' għall-ewwel darba fit-teatru nazzjonali, fejn se xxerred il-ferħ tal-festi b'garanzija ta' daħq u divertiment għall-familja kollha. Ftit hemm awturi li huma sinonimi mat-tfulija daqs Roald Dahl, u The Twits hija storja li tiġbor fiha dak kollu li jirrappreżenta: umoriżmu, praspar, u lezzjoni ta' min jitgħallimha. Ir-rappreżentazzjoni teatrali tirrakkonta l-istorja ta' koppja – the Twits – li huma skifużi, kemm fid-dehra kif ukoll fil-karattru. Il-ħin kollu jagħmlu ċ-ċajt goff lil xulxin, u jittrattaw 'il ħaddieħor b'kattiverja. Barra minn hekk, daħħluha f'moħħhom li jaqbdu qatgħa għasafar li hemm barra d-dar tagħhom, billi jwaħħluhom bil-kolla maz-zkuk ta' siġra mejta, biex imbagħad isajruhom f'torta. U agħar minn hekk, it-Twits għandhom familja ta' xadini msejħin Muggle-Wumps li jżommuhom maqfulin f'gaġġa u jġegħluhom joqogħdu rashom 'l isfel għal sigħat sħaħ kuljum! Bl-għajnuna ta' għasfur eżotiku, il-Muggle-Wumps u l-imsejkna għasafar ifasslu pjan mimli sogru bit-tama li jinħelsu minn taħt difrejn din il-koppja kiefra darba għal dejjem. The Twits hija produzzjoni tat-Teatru Manoel ikkreata minn Masquerade. Din il-verżjoni tal-istorja li ġġib l-istess isem, b'adattament u direzzjoni ta' Ian Moore, mistennija tkun memorabbli daqs il-ktieb tant maħbub. "Kull produzzjoni naraha bħala avventura u opportunità għall-esplorazzjoni u l-logħob, u The Twits ma kinitx differenti," żvela Moore. "Bħall-bqija tal-kotba ta' Dahl, The Twits hija ġrajja ħelwa u b'aspett morali qawwi dwar kif ngħożżu, nieħdu ħsieb u nkunu twajba ma' xulxin." L-istorja miżgħuda xadinati, xenati u bawxati – taħlita perfetta li se tgħaxxaq lit-tfal ta' kull età. "Għalkemm din is-sena se jkollna nerġgħu ninsew il-pantomima tradizzjonali, għandna The Twits li hi mfawra b'umoriżmu li jifqgħek bid-daħq u interazzjoni mal-udjenza, biex ma nsemmux it-titjir!" qal anthony bezzina, Direttur Artistiku ta' Masquerade. "Filwaqt li importanti li nieħdu l-prekawzjonijiet neċessarji kollha u nħossuna siguri, din il-produzzjoni se tkun speċi ta' bidu mill-ġdid biex il-familji jerġgħu jibdew iżuru u jgawdu t-teatru." B'taħlita ta' kant, żfin, drama, u bużullotti fl-arja f'atmosfera taċ-ċirku, The Twits fiha dak kollu li wieħed jixtieq biex tiddeverti l-familja kollha. L-udjenza se tqatta' siegħa tfaqqa' d-daħq, b'garanzija, hija u tagħti sehemha biex jinħelsu l-Muggle-Wumps u ssir iċ-ċajta goffa tas-seklu fuq it-Twits. "Nittama li l-udjenza toħroġ mit-teatru b'pass ħafif u qabbieżi, waqt li tinsa t-18-il xahar koroh li għadna kif esperjenzajna lkoll, anke jekk għal ftit tal-ħin biss," qal Moore. "The Twits hija esperjenza teatrali meraviljuża għal żmien il-festi, li se tagħti gost lill-familja kollha," qal il-Kap Eżekuttiv tat-Teatru Manoel, Massimo Zammit. "M'hemmx mod aħjar biex inxerrdu l-ispirtu tal-Milied milli nqattgħu siegħa flimkien fit-Teatru Manoel, nidħqu u ngawdu t-talenti tal-artisti u l-kreattivi tagħna, fi produzzjoni li għandha tkun il-qofol ta’ Milied Hieni fil-Manoel!" The Twits se tittella’ fit-Teatru Manoel, il-Belt Valletta, fit-3pm, fis-6pm u fid-9pm fis-26 ta’ Diċembru, imbagħad fl-4pm u fis-7pm fis-27, 28, 29 u 30 ta’ Diċembru. L-ispettaklu addattat għal tfal qalbiena li għandhom sitt snin jew aktar, u l-familji tagħhom, u qed jittella’ skont il-protokolli kollha tal-COVID-19 li japplikaw bħalissa. Għal aktar informazzjoni u biex tibbukkja l-biljetti, jekk jogħġbok żur www.teatrumanoel.com.mt , ċempel fuq +356 2124 6389, jew inkella ibgħat email fuq [email protected] Miktub Minn L-Ilbies Tal-Maskri Barra Fil-Pubbliku Kapaċi Tiswa Agħar u Ma Tagħmilx Sens Skont Il-Patoloġisti Jidher Li L-Omricon Għandu Effetti Kemxejn Differenti Mill-Varjanti L-Oħra! -X'Inhuma? Araw X’Inhuma S-Sintomi Tal-Varjant Omicron Skond Dr. Frank Portelli "Qed Jgħidu Li Ħallejt Lil Sacco Barra Jew Li Ħallieni Waħdi Għas-Sing-off, Li Żgur Ma Kienx Il-Każ" - Celine